钦定古今图书集成/明伦汇编/官常典/第790卷 > 许几
## 钦定古今图书集成/明伦汇编/官常典/第790卷 > 许几

按《宋史》本传：“几字先之，信州贵溪人。少以诸生谒韩
琦于魏，琦勉入太学，擢第，调高安、乐平主簿，知南陵
县，还民之托僧尼为奸者数百人。提举京西常平，为
开封府推官，进至将作监。吏与匠比为奸欺。凡斲削、
涂塈、丹雘之工，当以次用，而始役即概给其廪，费亡
艺而患不均。几逆为之程，费省工倍。再迁太仆卿、户”
部侍郎，以显谟阁待制知郓州。梁山泺多盗，皆渔者
窟穴也。几籍十人为保，使晨出夕归，否则以告，辄穷
治无脱者。几有吏干，善理财，由是四入户部至尚书。
尝以摇泉布法罢，又以治染院事失实，知婺州。进枢
密直学士、河北都转运使，徙知成德军、知太原府。张
商英裁损吏禄，几预其议。贬永州团练副使，安置袁
州。遇恩，复中大夫，卒。